Фэеплъ пхъэбгъу къызэIуахащ
Накъыгъэм и 8-м Лэскэн ЕтIуанэ къуажэм щекIуэкIащ 1942 гъэм жэпуэгъуэм и 28-м Ерокъуэрэ Лэскэн-рэ деж щекIуэкIа зэхэуэхэм хъыбарыншэу хэкIуэда сэлэт 93-м я фэеплъ къыщызэIуаха пэкIу.
Абы хэтащ КъБР-м щэнхабзэмкIэ и министр Къумахуэ Мухьэдин, Лэскэн районым и щIыпIэ администрацэм и унафэщI АфIэунэ Аслъэн, КъБР-м щыIэ МВД-м и ветеранхэм я советым хэт подполковник Черновэ Алёнэ, Лэскэн ЕтIуанэ къуажэм и щIыпIэ администрацэм и унафэщI Мэремыкъуэ Аслъэн, Лэскэн щIыналъэм и ветеранхэм я советым и унафэщI Табыхъу Борис, къуажэдэсхэр, егъэджакIуэхэр, школакIуэхэр.
ПэкIур къызэIуихащ АфIэунэ Аслъэн.
— Илъэс 71-рэ дэкIащ Хэку зауэшхуэр зэриухрэ. Куэдым я псэр ятащ мамыру дыпсэун папщIэ. Абыхэм я насып къихьакъым къагъэзэжыну. Хъыбарыншэу кIуэдахэри мащIэкъым, абыхэм я щхьэ кърикIуар зэхагъэкI ар зи къалэну къэзылъытэ щIалэгъуалэм. Зауэм лIыхъужьу хэта Ермаков М. П. и къуэрылъху Ермаков В. В. и фIыщIэкIэ къэтщIащ ди хэкуэгъухэм я кIуэдыкIэ хъуар, икIи абыхэм я унэцIэхэр теттхэжащ мы фэеплъ пхъэбгъум, — жиIащ АфIэунэм.
Фэеплъ пхъэбгъур къызэIуахащ АфIэунэ Аслъэнрэ зауэм хэкIуэдахэм ящыщ лIыхъужьым и къуэрылъхум и къуэмрэ.
ШколакIуэхэр пэкIум къыщеджащ зауэм теухуа усэхэм.
ХэкIуэдахэм дакъикъэкIэ яхуэщыгъуа нэужь, кърихьэлIахэм фэеплъым удз гъэгъахэр тралъхьащ.
Гъуэт Синэ.
